**Подобрява се достъпът на гражданите до ясна и прозрачна информация в съответствие със Стратегията за единния цифров пазар**

На 22 март 2018 г. Европейската комисия публикува Предложението за Регламент на Европейският парламент и на Съвета относно устойчивите органични замърсители (УОЗ). Целта на проектоакта е адаптиране на сега действащия Регламент (EO) № 850/2004 към процедурите по комитология след приемането на Договора от Лисабон.

В своята цялост, предложението допринася за по-добрата закрила на гражданите на Съюза от свързани с околната среда въздействия и рискове за здравето и благосъстоянието им, което е и една от целите на 7-ата Програма за действие в областта на околната среда до 2020 г. По-конкретно, новият регламент актуализира изискванията за докладване, опростява процесите по отчитане и контрол, като залага на по-голяма автоматизация, по-ниската честота на докладване и надеждността на данните, в съответствие с Програмата на Съюза в областта на по-доброто регулиране. Подобрява се достъпът на гражданите до ясна и прозрачна информация в съответствие със Стратегията за единния цифров пазар.

До момента са проведени общо пет заседания по досието в рамките на подготвителните органи към Съвета на ЕС, три от които по време на Българското председателство. Българското председателство изготви и компромисен текст по предложението за регламент, който получи широка подкрепа от делегациите.

Работата по досието продължава и по време на Австрийското председателство с акцент върху новите разпоредби относно контрола на производството, пускането на пазара, употребата и мониторинга по отношение на УОЗ. Целта, която си поставя Австрия като ротационен председател, е окончателно приемане на предложението до края на годината.